Plaza Betico Croes

Plaza Betico Croes, oficialmente Plaza Libertador G.F. Croes, ta un plaza publico na Oranjestad, capital di Aruba. E ta situa den Vondellaan, patras di Cas di Cultura y den cercania di Plaza Simon Bolivar y e edificio di Sociedad Bolivariana.Plaza Libertador Betico Croes, visitaruba.com

 Historia 
E plaza a surgi den e contexto di e implementacion di status aparte di Aruba, cu a drenta na vigor dia 1 di januari 1986. Originalmente e tereno, antes den uzo como parkeerplaats pa Cas di Cultura, tabata destina pa wordo transforma den un Plaza di Libertad, como centro di e celebracionnan oficial di e status constitucional nobo di Aruba.

E proyecto di e plaza, calcula na un costo total di rond di 1,3 miyon florin, a wordo diseña pa e Departamento di Obra Publico (DOW) bou direccion di ingeniero Virgilio Kock, cu Bouwmaatschappij Aruba como contratista. 

Den e marco di status aparte, gobierno di Venezuela, pa medio di su minister di Relacionnan Exterior Simón Alberto Consalvi, a presenta un cheque di seis miyon bolivar (± 708.000 florin Antiano) como contribucion pa e construccion di Plaza Libertad di Aruba. Segun gobierno Venezolano, e donacion tabata un expresion di solidaridad regional y amistad tradicional entre Aruba y Venezuela. E contribucion a crea discusion den algun circulo politico local, caminda a cuestiona si tabata apropia pa laga un pais stranhero financia un simbolo di libertad nacional.

Inicialmente, e celebracion grandi di status aparte riba e Plaza Libertad nobo tabata planea pa dia 6 di januari 1986, pero pa motibonan financiero y economico e evento a wordo pospone pa 18 di maart 1986. Riba e fecha aki, e plaza a wordo oficialmente inaugura durante un celebracion combina di status aparte y Dia di Himno y Bandera di Aruba.

 Nomber  
Na april 1986, Gabinete Henny Eman I a duna Plaza Libertad oficialmente e nomber Plaza 18 di Maart, pa refleha e importancia di e fecha den e identidad nacional Arubano.

Despues di fayecimento di e lider politico Arubano Gilberto François (Betico) Croes na 1986, a surgi un peticion den Parlamento di Aruba pa renombra e plaza como un homenahe duradero na su rol determinante den e lucha pa status aparte. 

Na 1987, Conseho di Minister di Aruba a adopta unanimemente un proposicion pa renombra Plaza 18 di Maart como Plaza Betico Croes. Posteriormente, na 1989, e nomber oficial a wordo adapta na Plaza Libertador G.F. Croes, den reconocemento di e titulo honorario Libertador, otorga postumamente na Betico Croes pa su contribucion excepcional na historia politico y constitucional di Aruba.

 Descripcion y uzo 
Plaza Betico Croes ta un espacio habri cu un anfiteatro central, apropia pa presentacion y actividadnan publico. Riba e plaza ta para un estatua di Betico Croes, cu a wordo devela oficialmente dia 18 di maart 1989. E obra, crea pa e artista Venezolano Manuel de la Fuente, ta traha di brons y ta instala riba un pedestal di marmer.Biblioteca Nacional Aruba, Gibert François (Betico) Croes, 2005 

E plaza tin un rol central den bida sociocultural di Oranjestad y ta wordo uza, entre otro, pa:
 celebracion protocolario,
 manifestacion cultural,
 actividad comunitario,
 ceremonia di ponemento di krans i ofrenda floral.

Anualmente, riba Dia di Betico, fecha natal di Betico Croes (25 di januari), e celebracion protocolario oficial ta tuma luga riba e plaza, hunto cu presentacion cultural y actividadnan pa publico. Tambe, tur aña riba fecha di fayecimento di Betico Croes ta pone un krans na pia di su estatua.

Kategoria:Luga na Aruba